Tekezé

Tekezé (amharisk: ተከዜ, tigrinsk: ተከዘ, oprindelig betydning "flod" i Ge'ez; Arabisk: تكازي, også stavet Takkaze; Italiensk: fiume Tacazzè), er en større flod i Etiopien. I en del af sit løb danner den en del af den vestligste grænse mellem Etiopien og Eritrea. Floden er også kendt som Setit (arabisk: سيتيت) når den løber ud i Nilens biflod, Atbarah, lige over grænsen i Sudan. Ifølge CSA er Tekezé 608 km lang. Kløften, som den har skabt, er den dybeste i Afrika og en af de dybeste i verden, med en dybde nogle steder, på over 2.000 meter. Flodens løb Tekezé-floden udspringer i det centrale etiopiske højland nær bjerget Qachen i Amhararegionen, hvorfra den løber mod vest, så nordpå og derefter mod vest igen. Den danner den vestligste grænse mellem Etiopien og Eritrea fra sammenløbet af Tomsa og Tekezé ved 14°11′N 37°31.7′Ø til trepunktet mellem de to lande og Sudan ved 14°15′27″N 36°33′37″Ø. I det nordøstlige Sudan munder den ud i Atbarah, som er en biflod til Nilen. Tekezé er måske Atbarah-flodens sande øvre løb, da førstnævnte følger det længere løb før de to floders sammenløb. Navnene på dens vigtigste bifloder i Etiopien fra dens kilde er, fra højre bred: Tahali, Meri, Tellare, Sullo, Arekwa, Gheoa, Wari, Firafira, Tocoro og Gumalo-floderne; fra venstre bred: Nili, Balagas, Saha, Bembea, Ataba, Zarima og Kwalema floderne. Historie Den tidligste kendte omtale af Tekezé findes i en indskrift fra Aksum af kong Ezana af Axum, hvor han praler af en sejr i et slag på dens nedre bredder, nær "Kemalkes vadested". Tekezé tjente som en tidlig forbindelse mellem Etiopien og Egypten; for eksempel angiver det nationale epos Kebra Nagast (en), som fik sin nuværende form i det 13. århundrede, at kong Menelik 1. vendte tilbage til Etiopien ved at følge floden fra Egypten (kap. 53). Augustus B. Wylde nedskrev en beslægtet tradition om, at nær Tekezés udspring, hvor Eyela Kudus Michael-kirken ligger, findes det sande hvilested for Pagtens Ark. Mellem februar og marts 1936, under den Anden Italiensk-Abessinske Krig, blev tusindvis af etiopiske tropper dræbt, da det italienske kongelige luftvåben (Regia Aeronautica) angreb dem med bomber og sennepsgas, mens de trak sig tilbage over Tekezé. I en vellykket etiopisk modoffensiv blev italienerne tvunget til at trække sig tilbage fra Tekezé til Aksum efter slaget ved Dembeguina-passet. Den 1. juli 2021 blev broen over Tekezé-floden ødelagt under Tigraykrigen. Den Internationale Redningskomité var bekymret for, at den humanitære hjælpeindsats i regionen ville blive "endnu mere hæmmet end før". Tekezé-dæmningen Den etiopiske regering annoncerede i juli 2002, at de havde indgået et partnerskab med China National Water Resources and Hydropower Engineering Corporation om at bygge en vandkraftdæmning på Tekezé, som ville generere 300 megawatt elektricitet. Projektet ville koste 224 millioner amerikanske dollars og tage fem år at færdiggøre. Projektet blev færdiggjort i 2009, og omfattede en 105 kilometer lang kraftledning til Mekele. Tekeze Hydro Electric-projektet består af den højeste dobbeltkurvede buedæmning i Afrika. Entreprenørerne bag projektet var CWGS. Bag dæmningen er et reservoir på 105 km² stort, med en kapacitet på 9,3 milliarder m³ vand. Galleri Referencer Kort over Etiopien - Perry-Castañeda Library Map Collection, University of Texas i Austin